FI Euroopan unionin virallinen lehti CE 78/167

(2004/C 78 E/0171)

KIRJALLINEN KYSYMYS P-2782/03

esittäjä(t): Torben Lund (PSE) komissiolle

(11. syyskuuta 2003)

Aihe: YVA-selvitys ja elinympäristödirektiivi

Kesäkuussa 2003 komissio julkaisi kertomuksen, jossa se käsittelee tiettyjen julkisten ja yksityisten hankkeiden ympäristövaikutusten arviointeja (YVA). Komissio toteaa kertomuksessaan, että nykyisten YVA-selvitysten valvonta on lähes olematonta, että YVA-selvityksiä ei oteta riittävästi huomioon päätöksentekoprosessissa ja että kansalaisten huomautukset on otettava huomioon.

Vuoden 2003 lopulla tanskalaisen Vejlen kunnan on määrä tehdä päätös koko Svinholtin alueen luontoon ja ympäristöön kielteisesti vaikuttavan moottoriliikennetien rakentamisesta. Mahdollista päätöstä varten on toteutettu varsin rajoitettu YVA-selvitys (Ødsted—Ny Højen—Vinding-moottoriliikennetien tekninen YVA-selvitys, elokuu 2003), joka lisäksi monien kansalaisten mielestä on täynnä virheitä.

Voiko komissio edellä mainitun perusteella selvittää, täyttääkö edellä mainittu YVA-selvitys kaikki asianmukaiset vaatimukset, onko menettelyssä noudatettu Århusin yleissopimusta koskevien direktiivien vaatimuksia ja voiko tiehanke komission mielestä täyttää elinympäristödirektiivin vaatimukset? Voiko komissio myös ilmoittaa, voidaanko edellä mainitun kaltainen hanke käynnistää ennen kuin asianmukaiset arvioinnit on toteutettu, ennen kuin useat komissiolle ja muille tahoille tehdyt valitukset on käsitelty ja ennen kuin niistä on tehty asianmukaiset päätökset?

Margot Wallströmin komission puolesta antama vastaus

(14. lokakuuta 2003)

Äskettäisessä ympäristövaikutusten arviointia koskevan direktiivin (YVA-direktiivin) (1) täytäntöönpanoa ja tehokkuutta arvioivassa kertomuksessa todettiin direktiivin täytäntöönpanossa esiintyvän puutteita. Tässä yhteydessä on kuitenkin huomautettava, että kertomuksessa käsitellään myös aloja, kuten valvontaa, jotka eivät kuulu YVA-direktiivin soveltamisalaan.

Ympäristövaikutusten arvioinnista annetun direktiivin 2 artiklan 1 kohdan mukaan jäsenvaltioiden on varmistettava, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Direktiivin 6 artiklassa määrätään sekä viranomaisten että yleisön kuulemisesta (2). 8 artiklan mukaisesti kuulemisten tulokset sekä YVA-menettelyn aikana saadut tiedot on otettava huomioon lupamenettelyssä. Lisäksi luontotyyppidirektiivin (3) 6 artiklan 3 kohdassa säädetään, että toimivaltaiset kansalliset viranomaiset antavat hyväksyntänsä suunnitelmalle tai hankkeelle vasta varmistuttuaan siitä, että suunnitelma tai hanke ei vaikuta kyseisen alueen koskemattomuuteen. Jos hankkeella on huomattavia vaikutuksia alueeseen, sen toteuttamiseen voidaan myöntää lupa vain vaihtoehtoisten ratkaisujen puuttuessa ja yleisen edun kannalta pakottavista syistä, ja mikäli kaikki tarvittavat korvaavat toimenpiteet toteutetaan.

Arvoisan parlamentin jäsenen kysymyksestä käy ilmi, että kyseiselle hankkeelle ei vielä ole myönnetty lupaa. Näin ollen kansallisten viranomaisten velvollisuutena on tässä vaiheessa varmistaa, että YVA-direktiiviä ja luontotyyppidirektiiviä sovelletaan tehokkaasti, ennen kuin hankkeelle voidaan myöntää lupa.

Komissio on aiemmin saamansa Natura-kohteelle aiheutuvia vaikutuksia koskevan kantelun johdosta lähettänyt Tanskan viranomaisille asiaa koskevan tietopyynnön. Komission tarkoituksena on varmistaa luontotyyppidirektiivin vaatimusten huomioiminen tässä kyseisessä tapauksessa.

Komissio ei epäröi aloittaa EY:n perustamissopimuksen 226 artiklan mukaista rikkomismenettelyä, mikäli se katsoo, ettei Tanska ole noudattanut yhteisön lainsäädännön soveltamista koskevaa velvoitettaan.

(1) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985), sellaisena kuin se on muutettuna neuvoston direktiivillä 97/11/EY, annettu 3 päivänä maaliskuuta 1997 (EYVL L 73, 14.3.1997).

(2) YVA-direktiiviä muutettiin äskettäin Euroopan parlamentin ja neuvoston direktiivillä 2003/35/EY, annettu 26 päivänä toukokuuta 2003, yleisön osallistumisesta tiettyjen ympäristöä koskevien suunnitelmien ja ohjelmien laatimiseen sekä neuvoston direktiivien 85/337/ETY ja 96/61/EY muuttamisesta yleisön osallistumisen sekä muutoksenhaku- ja vireillepano-oikeuden osalta (EUVL L 156, 25.6.2003). Muutoksella on tarkoitus varmistaa, että YVA-direktiivi on täysin yhdenmukainen Århusin yleissopimuksen määräysten kanssa. Jäsenvaltioiden on pantava muutettu direktiivi täytäntöön 25. kesäkuuta 2005 mennessä. Myös tällä hetkellä sovellettavassa YVA-direktiivissä määrätään julkisesta kuulemisesta.

(3) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).